次韻醇中見寄
作者：鄒浩
朝代：宋

paragraphs: 此身風中蓬，飄颻洛西豪。
所向不膠漆，杜門天自高。
坐懷平生友，皎皎眉間毫。
書隨鵲聲來，厚我逾綈袍。
如何東野鳴，亦復追離騷。
彼蒼久已均，後逸須先勞。
試看刀筆微，他日猶蕭曹。
麹蘖正多事，要在餔其糟。
勿謂伯樂死，轅下終奇遭。
况乃掣電中，幾許堪遊遨。
展江涵清空，春光集漁舠。
命駕裁數驛，慰此心忉忉。
呂安何人斯，君首無徒搔。